รายงานคณะกรรมการตรวจสอบ

ประจำปี 2553

เรียน ผู้ถือหุ้น

บริษัท ไซเบอร์แพลนเน็ต อินเตอร์แอคทีฟ จำกัด (มหาชน)

คณะกรรมการตรวจสอบของบริษัท ไซเบอร์แพลนเน็ต อินเตอร์แอคทีฟ จำกัด (มหาชน)
ประกอบด้วยกรรมการอิสระจำนวน 3 ท่าน ซึ่งเป็นผู้ทรงคุณวุฒิ
มีประสบการณ์และคุณสมบัติครบถ้วนตามที่คณะกรรมการกำกับตลาดทุนกำหนด โดยมี ดร.โสรัชย์
อัศวะประภา เป็นประธานคณะกรรมการตรวจสอบ นายกิตติพล ปราโมชน์ ณ อยุธยา
และนายวิลักษณ์ โหลทอง เป็นกรรมการตรวจสอบ
คณะกรรมการตรวจสอบได้ปฏิบัติหน้าที่ตามขอบเขตที่คณะกรรมการบริษัทได้มอบหมายให้กำกับดูแลตามกฎบัตรว่าด้วยคณะกรรมการตรวจสอบ

คณะกรรมการตรวจสอบได้ปฏิบัติงานภายใต้ขอบเขต หน้าที่
และความรับผิดชอบที่ได้รับมอบหมายจากคณะกรรมการบริษัทฯ
ซึ่งสอดคล้องกับข้อกำหนดของตลาดหลักทรัพย์แห่งประเทศไทย ตลอดจนให้คำแนะนำในเรื่องต่างๆ
ที่เกี่ยวข้อง ซึ่งได้รับความร่วมมืออย่างดีจากฝ่ายบริหาร ผู้ตรวจสอบภายในและผู้สอบบัญชีของบริษัท
โดยในรอบปี 2553 คณะกรรมการตรวจสอบได้มีการประชุมร่วมกันจำนวน 5 ครั้ง โดยดร.โสรัชย์
อัศวะประภา เข้าร่วมประชุมทั้งหมด 4 ครั้ง นายกิตติพล ปราโมชน์ ณ อยุธยา
เข้าร่วมประชุมทั้งหมด 4 ครั้ง และ นายวิลักษณ์ โหลทอง เข้าร่วมประชุมทั้งหมด 2 ครั้ง
โดยได้ประชุมร่วมกับผู้บริหาร ผู้ตรวจสอบภายในและผู้สอบบัญชีตามความเหมาะสม
ซึ่งสรุปสาระสำคัญได้ดังนี้

-   การสอบทานงบการเงิน

คณะกรรมการตรวจสอบได้สอบทานงบการเงินรายไตรมาสและงบการเงินประจำปี 2553 ของ
บริษัท ไซเบอร์แพลนเน็ต อินเตอร์แอคทีฟ จำกัด (มหาชน) พร้อมทั้งงบการเงินรวม
เพื่อให้มั่นใจว่างบการเงินดังกล่าวได้จัดทำขึ้นอย่างถูกต้องตามมาตรฐานบัญชีที่รับรองทั่วไป
มีการเปิดเผยข้อมูลครบถ้วน เพียงพอและทันเวลา
นอกจากนี้ได้สอบทานการเปิดเผยข้อมูลและการปฏิบัติในรายการระหว่างกันของบริษัท บริษัทย่อย
และบริษัทร่วม รวมทั้งรายการที่เกี่ยวโยงกัน
เพื่อให้มั่นใจว่าบริษัทได้ดำเนินการตามเงื่อนไขทางธุรกิจปกติและเป็นไปตามหลักเกณฑ์ที่สำนักงาน
ก.ล.ต. และตลาดหลักทรัพย์แห่งประเทศไทยกำหนด

-   การสอบทานงานตรวจสอบภายใน

บริษัทให้ความสำคัญต่อระบบควบคุมภายใน
โดยจัดให้มีการสอบทานและประเมินผลระบบควบคุมภายในอย่างสม่ำเสมอจากการติดตามผลการปฏิบัติงาน
คณะกรรมการตรวจสอบเห็นว่าระบบควบคุมภายในมีความเหมาะสมเพียงพอ
รวมทั้งให้ความเห็นชอบต่อแผนงานตรวจสอบประจำปี
รายงานผลการตรวจสอบและติดตามการปรับปรุงการปฏิบัติงานตามที่ผู้ตรวจสอบภายในตรวจพบพร้อมกับให้ข้อสังเกตเพื่อเป็นประโยชน์ในการดำเนินการ

-   การกำกับดูแลกิจการที่ดี

คณะกรรมการบริษัทได้มีการทบทวนหลักการกำกับดูแลกิจการที่ดี ซึ่งประกอบด้วยการกำกับดูแลกิจการ
จริยธรรมธุรกิจ และจรรยาบรรณพนักงาน
คณะกรรมการตรวจสอบเห็นว่านโยบายดังกล่าวมีความเหมาะสมกับการดำเนินธุรกิจของบริษัท
โดยกำหนดให้พนักงานยึดถือปฏิบัติอย่างจริงจัง เพื่อสร้างความเชื่อมั่นให้กับผู้มีส่วนเกี่ยวข้องทุกฝ่าย

-   การสอบทานการบริหารความเสี่ยง

คณะกรรมการบริหารได้สอบทานการบริหารความเสี่ยงของบริษัท
โดยจัดให้มีการรายงานการบริหารความเสี่ยงอย่างสม่ำเสมอ
เพื่อให้มีความมั่นใจว่าบริษัทได้มีการบริหารความเสี่ยงอย่างมีประสิทธิภาพให้ความเสี่ยงลดลงอยู่ในระดับที่ยอมรับได้
คณะกรรมการตรวจสอบมีความเห็นว่าบริษัทมีการบริหารความเสี่ยงที่เพียงพอและมีประสิทธิผล

-   การปฏิบัติตามกฎหมายว่าด้วยหลักทรัพย์และตลาดหลักทรัพย์ ข้อกำหนดของตลาดหลักทรัพย์
    หรือการกำกับดูแลการปฏิบัติตามกฎหมายที่เกี่ยวข้องกับธุรกิจ

คณะกรรมการตรวจสอบได้พิจารณาผลการสอบทานการปฏิบัติตามกฎหมายว่าด้วยหลักทรัพย์และตลาดหลักทรัพย์
ข้อกำหนดของตลาดหลักทรัพย์และคณะกรรมการกำกับตลาดทุน
รวมทั้งกฎหมายที่เกี่ยวข้องกับการดำเนินธุรกิจเห็นว่ามีการปฏิบัติตามกฎหมายและข้อกำหนดที่เกี่ยวข้องอย่างถูกต้อง

-   การกำกับดูแลรายการที่อาจมีความขัดแย้งทางผลประโยชน์

คณะกรรมการตรวจสอบ ได้สอบทานรายการระหว่างกันของบริษัทกับบริษัทในกลุ่ม
รายการระหว่างกลุ่มธุรกิจ เพื่อให้มั่นใจว่าบริษัทได้ดำเนินการตามเงื่อนไขปกติธุรกิจ
รวมทั้งมีการเปิดเผยข้อมูลอย่างครบถ้วนและเพียงพอ

-   ความเหมาะสมของผู้สอบบัญชี

คณะกรรมการตรวจสอบมีความเห็นว่าผู้สอบบัญชีของบริษัทประจำปี 2553 นายชนันท์กรณ์
สถิรประภากุล ผู้สอบบัญชีรับอนุญาตเลขที่ 6554 แห่งสำนักงานบริษัท แกรนด์ออดิท จำกัด
เป็นบุคคลที่มีความเหมาะสมมีความเป็นอิสระ มีความรู้และประสบการณ์ในการสอบบัญชี ทั้งนี้
สำหรับปี 2554
คณะกรรมการตรวจสอบได้พิจารณาและเสนอขอความเห็นชอบจากคณะกรรมการบริษัทเพื่อเสนอผู้ถือหุ้นให้อนุมัติแต่งตั้ง
นายชนันท์กรณ์ สถิรประภากุล ผู้สอบบัญชีรับอนุญาตเลขที่ 6554 แห่งสำนักงานบริษัท แกรนด์ออดิท
จำกัด เป็นผู้สอบบัญชีสำหรับปี 2554 โดยกำหนดค่าตอบแทนจำนวน 1,075,000 บาท
ซึ่งอยู่ในเกณฑ์ที่เหมาะสมและยอมรับได้

วันที่ 1 มีนาคม 2554 ในนามของคณะกรรมการตรวจสอบ

ดร.โสรัชย์ อัศวะประภา

(ดร.โสรัชย์ อัศวะประภา)

ประธานคณะกรรมการตรวจสอบ